Opgave 15. Strategiarbejde

*Hvad skal jeg gøre, når jeg skriver og ikke kender stavningen af et ord?*

Når du er i gang med at skrive og pludselig ikke kan komme i tanke om, hvordan et bestemt ord staves, så er det smart at have nogle staveredskaber – det vi kalder *læringsstrategier.* Virksomheder og fodboldklubber lægger også strategier for deres arbejde. Nu skal du altså præsenteres for nogle læringsstrategier, du altid kan bruge i din skrivning.

Der findes både indre og ydre strategier. De indre er i din ”personlige pc”, altså i din hjerne. De ydre strategier er hjælpemidler og muligheder, du har ved hånden.

|  |  |
| --- | --- |
| **INDRE STRATEGIER** | **YDRE STRATEGIER** |
| **Sig ordet højt**, og overdriv din korrekte udtale. Læg mærke til alle stavelser. | **Brug en ordbog:**  Din mobil  Google  Dit skriveprogram  Almindelig ordbog. |
| **Skriv ordet på to måder**, og sammenlign de to stavemåder. | **Tal om ordet** med din sidemakker eller lærer. |
| Brug en **tommelfingerregel**. | **Hjælpemidler i klassen:** huskeregler, staveregler, stavelog m.m. |
| **Hvor stammer ordet fra?** Kan du regne ud, hvad stammen på ordet er? Hvor stammer ordet fra? |  |

Tag din mobil op af lommen, og se, om ikke du kan få hjælp til at stave ordet i eksempelvis sms-programmet. Det er den nærmeste hjælp. Hvis du på en smartphone skriver *kluben*, vil den vise dig, at det er forkert og rette det til *klubben*.

**A. Tjek med mobilen, hvilke af de nedenstående stavemåder, der er rigtige, og sæt streg under de rigtige. Kan**

**du også forklare, hvorfor de er rigtige? Hvis ikke din mobil kan hjælpe dig, kan Google som regel være en**

**god hjælp.**

|  |  |  |
| --- | --- | --- |
| **Stavemåde 1** | **Stavemåde 2** | **Forklaring** |
| lætmælk | letmælk |  |
| hestevovn | hestevogn |  |
| forskellig | forskelig |  |
| lyssestage | lysestage |  |
| flødesovs | flødesåvs |  |
| hjælm | hjelm |  |
| Udfordringsopgave: dit/dine forslag | | |

Hvis du ikke har en mobil eller en computer med internetadgang, kan du sagtens hjælpe dig selv alligevel. Prøv at sige ordet højt for dig selv helt langsomt, og overdriv lydene. Skriv det derefter. Er du stadig i tvivl, så skriv ordet på en anden måde, og sammenlign de to måder, for eksempel *sykel/cykel* eller *kammera/kamera.* Så kan dit øje måske hjælpe dig, hvor ørerne har givet op. Ellers skal du tænke på, hvor ordet stammer fra. Lad os for eksempel se på ordet *letmælk*. Vi har ikke et ord på dansk, der hedder *læt*, så derfor kan stavemåden *lætmælk* udelukkes.

**B. Kan du selv komme på lignende ord, hvor stavemåden kan drille på grund af vores udtale?**

Forsøg altid at stave ordet rigtigt i første forsøg. Hvis vi lærer noget forkert, er det svært at få det slettet fra hukommelsen igen, og så er det sværere for det rigtige ord at få plads i langtidshukommelsen.

Hvis der er steder i din tekst, hvor du har stavet med ”egne opfundne ord”, så sørg for at markere dem med en farve, så du ikke glemmer dem igen. Læs din tekst igennem, hvor du kun har fokus på stavningen, når du er helt færdig med at skrive. Få en voksen, en kammerat eller din lærer til at læse det igennem og hjælpe dig med at fortælle, hvor der er fejl.

Som vi har talt om tidligere, er det en rigtig god idé at læse sin tekst bagfra, inden den skal læses af andre. Så opdager man mange flere fejl, end hvis man læser normalt fra start til slut. Din hjerne overser nemlig nemt nogle fejl, når du læser din egen tekst igen og igen – men når du læser bagfra, er du mere opmærksom.